
Ursula von der Leyen 

Strasbourg 27. marraskuuta 2019 


Arvoisa puhemies, arvoisat parlamentin jäsenet 


Tänään, 27. marraskuuta, tasan kolmekymmentä vuotta sitten, kello lyö kaksitoista. 


Kirkonkellot kumisevat. Sireenit ulvovat. Työntekijät jättävät työnsä. Tehtaat, kaivokset ja kaupat 
tyhjenevät, ja kadut täyttää tanssi ja toivo. 


Historiallinen kahden tunnin yleislakko keskellä samettivallankumousta sai ihmiset Prahasta 
Bratislavaan mukaan upeaan, rauhanomaiseen vapauden, rohkeuden ja yhtenäisyyden aaltoon. 


Minulle noihin kahteen tuntiin tiivistyy se, mikä on aina ollut Euroopan unionin keskeinen idea. 


Unionissa eivät ole tärkeintä puolueet ja politiikka, säännöt ja asetukset tai markkinat ja raha. 
Viime kädessä - ja ennen kaikkea muuta — unionissa on kyse ihmisistä ja heidän toiveistaan. 
Kyse on ihmisistä, jotka toimivat yhdessä - vapautensa, arvojensa ja paremman tulevaisuuden 
puolesta. 


Kun katson kohti tulevaisuutta, mieleeni nousevat vuoden 1989 sankareihin kuuluvan Väclav 
Havelin sanat. Hän sanoi: 


”Tee työtä jonkin asian puolesta, koska se on oikein, eikä vain siksi, että se saattaa 
onnistua.” 


Valitsin tämän lainauksen siksi, että seuraavien viiden vuoden aikana unioni siirtyy yhdessä 
muutokseen, joka vaikuttaa yhteiskuntamme ja taloutemme kaikkiin osa-alueisiin. 


Teemme sen, koska se on oikein. Emme siksi, että se olisi helppoa. 


Puhe Euroopan parlamentin täysistunnossa 


Joskus unohtuu, että suurimmat saavutukset ovat aina perustuneet rohkeuteen. 


Oli rohkeaa pyrkiä rauhaan kärsimyksen keskeltä. 

Oli rohkeaa luoda sisämarkkinat ja yhteinen raha. 

Oli rohkeaa saattaa yhteen eurooppalainen perhe, josta osa joutui liian kauan olemaan 
rautaesiripun takana. 


Viime vuosina olemme kuitenkin joutuneet keskittymään päivänpolttaviin asioihin, hoitamaan kriisin 
toisensa jälkeen, taistelemaan yhtenäisyyden ja solidaarisuuden puolesta. 


Uskon, että se on tehnyt meistä entistä vahvempia. Kiitos siitä kuuluu suurelta osin määrätietoista 
johtajuutta osoittaneelle edeltäjälleni Jean-Claude Junckerille, suurelle eurooppalaiselle. Hän 
on omistanut unionille sydämensä, sielunsa ja elämänsä. Hänen perintönsä puhuu 
puolestaan. 


Jean-Claude... kiitos meidän kaikkien puolesta! 


Arvoisat Euroopan parlamentin jäsenet, hyvät naiset ja herrat 


Annoitte minulle luottamuksenne neljä kuukautta sitten. Olen sittemmin tavannut kaikki poliittiset 
ryhmät ja kaikki valtion- ja hallitusten päämiehet. 


Yhdessä olemme muodostaneet erittäin hyvän eurooppalaisen tiimin. Te Euroopan parlamentin 
jäsenet olette haastatelleet meidät kaikki. 


Lupasin kuunnella teitä. Sen olen myös tehnyt. Kuuntelen teitä myös jatkossa, yhdessä Maroš 
Seftovitin ja muiden kollegion jäsenten kanssa. Olemme usein olleet yhtä mieltä, ja totta kyllä, 
joskus myös eri mieltä. Niin demokratia toimii. 


Tänään, täällä eurooppalaisen demokratian sydämessä, pyydän tukeanne Euroopan 
uudelle alulle. 


Arvoisat parlamentin jäsenet 


Tiimi, jonka hyväksymisestä tänään äänestätte, edustaa eri kulttuureja, eri maita, erilaisia taustoja 
ja eri poliittisia ryhmiä. 


Joukossamme on opettajia ja maanviljelijöitä, pormestareita ja ministereitä, lääkäreitä ja 
diplomaatteja, insinöörejä ja yrittäjiä. 


Toiset meistä ovat syntyneet ennen kuin Berliinin muuri pystytettiin, toiset vasta sen kaaduttua. 
Toiset ovat eläneet diktatuurissa, toiset ovat edistäneet nuorten demokratioiden liittymistä unioniin. 


Komissiossani on naisia ja miehiä lähes yhtä paljon — naisia on vain yksi vähemmän. Tämä osoittaa, 
että tasa-arvossa on menty todella eteenpäin, vaikka työtä onkin vielä jäljellä. 

Ensimmäisenä komission puheenjohtajaksi valittuna naisena lupaan, että jokaisen kollegion jäsenen 
kabinetissa vallitsee sukupuolten tasa-arvo - ensi kertaa. Toimikauteni loppuun mennessä 
sukupuolten tasa-arvo toteutuu kaikilla johdon tasoilla — ensi kertaa. 


Tämä muuttaa kuvaa komissiosta. 


Jokainen tiimini jäsen tuo mukanaan oman historiansa ja oman näkemyksensä Euroopan 
kehittämisestä. They will have their own policies and priorities to manage. 


Yhdessä olemme kuitenkin joukkue, joka ajaa Euroopan yhteistä etua. Olemme tiimi, joka 
tekee yhteistyötä parlamentin ja jäsenvaltioiden kanssa sukupolvemme ratkaisevien haasteiden 
voittamiseksi. 


Olemme valmiit. Mutta ennen kaikkea Eurooppa on valmis. 


Viestini on yksinkertainen. Aletaan töihin. 


Arvoisat parlamentin jäsenet 


Elämme rauhattomassa maailmassa, missä liian monet vallanpitäjät lietsovat vastakkainasetteluja 
ja pyrkivät yksipuoliseen päätöksentekoon. Toisaalta miljoonat ihmiset ovat myös lähteneet kaduille 
vastustamaan korruptiota ja vaatimaan demokraattista muutosta. 


Maailma tarvitsee unionin johtajuutta enemmän kuin koskaan. Meidän on toimittava 
maailmassa vastuullisena vallanpitäjänä. Meidän on toimittava rauhan ja myönteisen 
muutoksen puolesta. 


Meidän on näytettävä kumppaneillemme YK:ssä, että meihin voi luottaa, että puhumme 
monenvälisyyden puolesta. 


Meidän on osoitettava ystävillemme Länsi-Balkanilla, että meillä on yhteinen maanosa, yhteinen 
historia ja yhteinen kulttuuri — ja että myös kohtalomme on yhteinen. Ovemme pysyy avoinna. 


Kohtalomme on yhteinen myös transatlanttisten kumppaniemme kanssa. 


Ja kyllä, meillä on ongelmia - se on selvä. Suhteemme on kuitenkin kestänyt aikaa. Parhaillaankin 
tuhannet opiskelijat, tutkijat, yrittäjät ja taiteilijat luovat välillemme lukemattomia siteitä 
ystävyyden, liikesuhteiden ja tutkimusprojektien puitteissa. 


Yhdessä nämä hennot säikeet muodostavat vahvan punoksen, jota mikään yksittäinen ristiriita ei 
voi heikentää. 


Niin idässä kuin lännessä, niin etelässä kuin pohjoisessa tarvitaan Euroopan uskollista 
kumppanuutta. Voimme olla luomassa parempaa maailmanjärjestystä. 


Se on Euroopan kutsumus. Sitä myös eurooppalaiset haluavat. 


Puhe Euroopan parlamentin täysistunnossa 


Olen iloinen, että joukossamme on Josep Borrellin kaltainen kokenut diplomaatti, joka tulee 
toimimaan Jutta Urpilaisen, Oliver Varhelyin ja Janez Lenarčičin rinnalla. He tekevät yhdessä 
mittaamattoman arvokasta työtä. 


Panostamme kumppanuuteen ja liittolaisuuteen edistääksemme arvojamme. Edistämme ja 
suojaamme Euroopan etuja avoimen ja reilun kaupan avulla. Vahvistamme kumppaneitamme 
yhteistyön avulla, sillä vahvat kumppanit tekevät myös Euroopasta vahvan. 


Minun komissioni uskaltaa puhua luottamuksen puolesta. Mutta teemme sen omalla tavallamme, 
eurooppalaiseen tapaan. 


Tämä on se geopoliittinen komissio, joka minulla on mielessäni ja jollaista Eurooppa 
kipeästi tarvitsee. 


Arvoisat parlamentin jäsenet 


Maailmassa tarvitaan Euroopan johtajuutta erityisesti ilmastonmuutoksen torjumisessa. Se on 
elintärkeä kysymys niin Euroopalle kuin koko maailmalle. 


Kuinka se ei olisi elintärkeä, kun 85 prosenttia äärimmäisessä köyhyydessä elävistä ihmisistä asuu 
niissä 20 maassa, joihin ilmastonmuutos pahiten vaikuttaa? 


Kuinka se ei olisi elintärkeä, kun Venetsia on veden vallassa, Portugalin metsät tulessa ja Liettuan 
sato puolittunut kuivuuden takia? 


Tällaista on toki tapahtunut ennenkin, mutta ei koskaan yhtä usein eikä yhtä suuressa 
mittakaavassa. 


Meillä ei ole aikaa hukata hetkeäkään ilmastonmuutoksen torjumiseksi. Mitä nopeammin Eurooppa 
tarttuu toimeen, sitä enemmän siitä hyötyvät sen kansalaiset ja sitä enemmän se edistää 
kilpailukykyä ja vaurautta. 


Euroopan vihreän kehityksen ohjelma on välttämättömyys maapallon ja ihmiskunnan 
hyvinvoinnille — ja myös taloudellemme. 


Frans Timmermans on oikea henkilö hoitamaan tätä tehtävää. Hänen tukenaan työskentelevät Kadri 
Simson, Adina Välean ja monet muut. 


Euroopan vihreän kehityksen ohjelma on Euroopan uusi kasvustrategia. Sen avulla 
voimme vähentää päästöjä ja luoda samalla uusia työpaikkoja. 


Sen ytimessä on elinkeinostrategia, jonka avulla eurooppalaiset yritykset, niin pienet kuin suuretkin, 
voivat innovoida ja kehittää uutta teknologiaa ja luoda samalla uusia markkinoita. Luomme 
standardeja, joita koko maailma noudattaa. Se on meidän kilpailuetumme. Se on myös paras tapa 
varmistaa tasapuoliset toimintaedellytykset. 


Kaikesta tästä on oltava hyötyä Euroopan kansalaisille. 


Ursula von der Leyen | Euroopan komission valittu puheenjohtaja 


He odottavat, että Eurooppa torjuu ilmastonmuutosta ja suojelee ympäristöä. Samalla he kuitenkin 
tarvitsevat kohtuuhintaista, puhdasta ja varmaa energiaa. He tarvitsevat taitoja, joilla pärjää 
tulevaisuuden työelämässä. Heidän on voitava kulkea töihin tai saatava yhteydet, joiden avulla 
työtä voi tehdä kotona. Meidän on huolehdittava siitä, että nämä tarpeet täytetään kestävällä 
tavalla. 


Meidän on toteutettava muutos kohti ilmastoneutraaliutta vuosisadan puoliväliin mennessä. 
Muutoksen on kuitenkin oltava oikeudenmukainen ja osallistava, tai se ei toteudu. 


Sen toteuttamiseen tarvitaan valtava panostus innovointiin, tutkimukseen, infrastruktuuriin, 
asumiseen ja ihmisten opastamiseen. Siihen tarvitaan julkisia ja yksityisiä investointeja sekä EU:n 
tasolla että jäsenvaltioissa. 


Ja jälleen kerran Eurooppa on jo suunnannäyttäjä. Euroopan unionissa ilmastorahoitus 
valtavirtaistetaan kaikissa talousarvion menolohkoissa, mutta myös pääomamarkkinoilla ja koko 
investointiketjussa. 


Niillä Euroopan alueilla, joilla on otettava muita suurempi askel, ihmisiä ja yrityksiä 
tuetaan kohdennetusti oikeudenmukaisen siirtymän järjestelyn avulla. Sitä sovelletaan eri 
rahastoihin ja rahoitusvälineisiin tarvittavien yksityisten investointien houkuttelemiseksi. 


Euroopan investointipankki on tässä työssä luotettava kumppani. Olen erittäin tyytyväinen siihen, 
miten EIP on lujittanut asemaansa Euroopan ilmastopankkina. Sen avulla saadaan lisää 
investointeja eurooppalaisiin teknologioihin ja ratkaisuihin, joita maailma tarvitsee. 


Tämä ei kuitenkaan vielä riitä. 


Euroopan osuus kasvihuonekaasujen kokonaispäästöistä on noin 9 prosenttia. Ilmastotoimiin on 
saatava mukaan koko maailma, ja tämä alkaakin jo toteutua. 


Eri toimijat Kiinasta Kanadaan ja Kaliforniaan ovat mukana tässä työssä kehittämällä omia 
päästökauppajärjestelmiään. Phil Hoganin tehtävänä on varmistaa, että tulevissa 
kauppasopimuksissamme on luku kestävästä kehityksestä. 


Sillä me tiedämme, että ilmastonmuutos koskettaa meitä kaikkia. Meillä on velvollisuus 
toimia, ja meillä on voimia johtaa tätä työtä. 


Hyvät Euroopan parlamentin jäsenet 
Digitalisaatio mahdollistaa asioita, joita ei sukupolvi sitten voitu edes kuvitella. 


Se mahdollistaa maailmanlaajuisen kommunikoinnin, tuo tietoa saataville ja edistää lääketiedettä, 
ympäristönsuojelua, liikkumista ja osallisuutta. Tulevaisuus ilman digitalisaatiota ei ole mahdollista. 
Margarethe Vestager vie meitä eteenpäin tällä tiellä. 


Automatisoimme meitä ihmisiä kuluttavia tehtäviä, kuten raskaita kantotehtäviä, tai tehtäviä, jotka 
toistuvat samanlaisina, oltiinpa sitten tehtaassa tai toimistoympäristössä. 


Puhe Euroopan parlamentin täysistunnossa 


Näin saamme lisää aikaa. Aikaa siihen, minkä me ihmiset osaamme koneita paremmin: empatiaan 
ja luovuuteen. 


Hoitorobotit voivat antaa nostovoimaa ja auttaa vuoteiden sijaamisessa ja digitalisaatio voi 
helpottaa hallinnollisia tehtäviä. Näin hoitohenkilöstölle jää aikaa keskittyä siihen, mikä on todella 
tärkeää: potilaiden kanssa keskusteluun ja läsnäoloon. 


Digitalisaation ansiosta voimme käyttää luonnonvaroja tehokkaammin ja paremmin, sillä pystymme 
säätämään tarkasti minimiin veden, energian ja kaikkien planeettamme arvokkaiden luonnonvarojen 
kulutuksen. 


Digitalisaatio todella muuttaa perinpohjaisesti yhteiskuntaamme, talouttamme ja hallintoamme, ja 
muutos on jo käynnissä. 


Jotta voimme hyödyntää suuret mahdollisuudet ja puuttua riskeihin, meidän on tasoitettava 
tilannetta järkevästi siellä, missä markkinat eivät sitä tee. Meidän on suojeltava sekä eurooppalaista 
hyvinvointia että arvojamme. Meidän on jatkettava eurooppalaista tapaamme toimia myös 
digiaikakaudella. 


Mitä aiomme tehdä konkreettisesti: 


Ensiksikin, meillä on oltava avainteknologioita, joiden hallinta ja omistus on Euroopassa. 
Niihin kuuluvat varmuudella kvanttitietokoneet, tekoäly, lohkoketjuteknologia ja kriittinen 
siruteknologia. 


Jotta tämä onnistuisi ja puutteet saataisiin paikattua, meidän on toimittava yhdessä. Meidän on 
yhdistettävä resurssimme. Rahamme, tutkimuskapasiteettimme, osaamisemme ja käytännön 
toteutus. 


Supertietokoneiden tapauksessa teimme jo niin. Eurooppaan ollaan juuri hankkimassa yhtä 
kolmesta maailman tehokkaimmasta tietokoneesta. Seuraavan sukupolven supertietokone meidän 
on rakennettava itse. 


Toiseksi, Euroopassa on riittävästi tutkijoita ja teollisia valmiuksia kilpailukykyiseen 
toimintaan näillä aloilla. Meillä ei ole syytä vähättelyyn. 


Innovointi edellyttää älykkyyttä, mutta myös monimuotoisuutta ja tilaa ajatella. Tätä kaikkea meillä 
on täällä Euroopassa. Ihmiset haluavat elää, tehdä tutkimusta ja luoda tulevaisuutta täällä. 


Kolmanneksi, tarvitsemme tulevaisuuden vaatimukset huomioon ottavaa infrastruktuuria, 
joka perustuu yhteisiin standardeihin, kuten gigabittiluokan verkot ja nykyiset ja seuraavan 
sukupolven turvalliset pilvipalvelut. 


Neljänneksi, digitalisaation raaka-aineena on data Jokaisella klikkauksella ruokimme 
algoritmeja, jotka puolestaan vaikuttavat käyttäytymiseemme. 


Loimme yleisellä tietosuoja-asetuksella eli GDPR-asetuksella mallin muulle maailmalle. Meidän on 
tehtävä sama tekoälyn alalla, sillä toimimme Euroopassa ihmislähtöisesti. Tavoitteenamme ei ole 

tyrehdyttää datavirtaa. Tavoitteenamme on asettaa säännöt sille, kuinka dataa käsitellään 
vastuullisemmin. Meille digitaalisen identiteetin suojelu on ensisijainen painopiste. 


Viidenneksi, haluamme samalla innovaatioita. Nykyisin 85 prosenttia datasta, joka ei ole 
henkilötietoa, jää vaille yhtäkään käyttökertaa. Se on haaskausta. 


Meidän on hyödynnettävä käyttämättömässä datassa piilevää tietoa. Meidän on laadittava 
puitteet, joiden rajoissa hallinnot ja yritykset voivat jakaa dataa ja asettaa sitä saataville 
turvallisessa ympäristössä. En voi kuvitella Thierry Bretonia pätevämpää henkilöä kehittämään 
datastrategiaa tätä varten. 


Kuudenneksi, kyberturvallisuus on digitalisaation kääntöpuoli - ja sen vuoksi yksi ensisijaisista 
painopisteistämme. 


Eurooppalaisten yritysten kilpailukyvyn varmistamiseksi tarvitsemme korkeita 
turvallisuusvaatimuksia ja yhtenäisen eurooppalaisen lähestymistavan. Sitä varten meidän 
on jaettava tietoa vaaroista. Tarvitsemme yhteisen foorumin, tarvitsemme toimintakykyisemmän 
Euroopan kyberturvallisuusviraston. Vain siten voimme vahvistaa luottamusta verkottuneeseen 
talouteen ja lisätä sietokykyä kaikenlaisia riskejä vastaan. 


Voimme onnistua tässä kaikessa, kun toimimme yhdessä ja perustamme toimintamme 
eurooppalaisiin arvoihimme. Silloin olen luottavainen sen suhteen, että Eurooppa on kehityksen 
kärjessä myös digiaikakaudella. 


Eurooppa pystyy siihen! 


Arvoisat parlamentin jäsenet 
Euroopalla on syytä ylpeyteen. 


Olemme maailmankaupan supervalta. Olemme maailman ykkönen tavaroiden ja palveluiden 
viennissä. Olemme ykkösenä suorien ulkomaisten sijoitusten kohteena ja lähteenä. 


Teollisuutemme on maailmanluokkaa korkean arvonlisän aloilla. Esimerkkinä voidaan mainita, että 
valmistamme kolmanneksen maailman avaruussatelliiteista. Yrityksemme ovat teknologisen 
kehityksen kärjessä, ja niillä on 40 prosenttia uusiutuvan teknologian patenteista maailmassa. 


Meidän pitäisi hyödyntää digitalisaatioon ja  ilmastonmuutokseen liittyvää 
muutosvoimaa vahvistaaksemme omaa teollista perustaamme ja mahdollisuuksia 
innovointiin. 


Tämä onnistuu vain tekemällä investointeja. 


Arvoisat parlamentin jäsenet, mittakaavaa on kasvatettava. Jo vuosia olemme investoineet 
innovointiin vähemmän kuin kilpailijamme. Tämä on valtava haitta, kun ajatellaan kilpailukykyämme 
ja valmiuttamme olla muutoksen kärjessä. 


Puhe Euroopan parlamentin täysistunnossa 


Siksi emme saisi pitää seuraavaa monivuotista rahoituskehystä vain kirjanpitoharjoituksena. 
Seitsemän vuotta sitten maailma oli täysin erilainen kuin se on seitsemän vuoden päästä. EU:n 
talousarviota on merkittävästi uudistettava. 


Tiedän, että en voi tässä tukeutua pelkästään Johannes Hahnin kokemukseen ja osaamiseen, vaan 
tukeudun myös tähän parlamenttiin. 


Julkisin varoin ei voida kuitenkaan tehdä kaikkea. Meidän pitää saada pääomamarkkinaunioni 
valmiiksi ja sillä tavoin varmistaa, että investointeja voidaan toteuttaa siellä, missä niitä tarvitaan. 
Pääomamarkkinaunionin toteuduttua pienyritykset ja startupit saavat helpommin rahoitusta ja 
voivat kasvaa, innovoida ja ottaa riskejä. 


Sama koskee pankkiunionia. Meidän pitää saada se valmiiksi, jotta rahoitusjärjestelmästämme tulee 
vahvempi ja paremmin häiriöitä kestävä. 


Olen antanut tämän tehtävän Valdis Dombrovskisille, joka on siihen oikea henkilö. Hän huolehtii, 
että talous toimii ihmisten hyväksi. Laadukkaat työpaikat, yhtäläiset mahdollisuudet, 
oikeudenmukaiset työolot ja osallisuus. Hän tietää, että kestävä kasvu edellyttää tervettä julkista 
taloutta. 


Hän edistää myös EU:n kilpailukykyä ja kestävää kehitystä. Nämä kulkevat käsi kädessä. 


Emme saa koskaan unohtaa, että kilpailukykyinen kestävä kehitys on aina ollut 
sosiaalisen markkinataloutemme ytimessä. 


Emme vain ole kutsuneet sitä sillä nimellä. 


Miettikää vaikka perheyrityksiä kaikkialla EU:ssa. Niitä ei ole perustettu pelkästään omistajille 
koituvan arvonnousun tai seuraavien bonusten varaan. Ne on perustettu kestämään, siirtymään 
sukupolvelta toiselle ja tuomaan työntekijöille toimeentulon. Niiden perustana on intohimo laatua, 
perinteitä ja innovointia kohtaan. 


Se, mitä yrityksissä tuotetaan, on kenties muuttunut, mutta meidän on löydettävä uudestaan 
kilpailukykyinen kestävä kehitys. 


Jokainen jäsenvaltio on tässä hengessä sitoutunut Yhdistyneiden kansakuntien kestävän kehityksen 
tavoitteisiin. Ja tässä hengessä Paolo Gentiloni huolehtii näiden tavoitteiden toteutumisesta. Hän 
uskoo siihen, ja minä uskon häneen. 


EU:n talous on selvinnyt talous- ja finanssikriisistä, joka on ollut pahimpia sitten toisen 
maailmansodan. Työmarkkinat pysyvät vahvoina ja työttömyys vähenee edelleen. 


Horisonttiin on kuitenkin ilmestymässä pilviä, ja EU:n on valmistauduttava tulevaan. Meidän on 
luotettava vahvuuksiimme: sisämarkkinoihin ja yhteiseen rahaan. 


On korkea aika saada talous- ja rahaliitto valmiiksi, edistämään kasvua ja työllisyyttä, lisäämällä 
makrotalouden häiriönsietokykyä. Meidän on hyödynnettävä vakaus- ja kasvusopimuksen sallimaa 
joustoa ja annettava talouksillemme aikaa ja tilaa kasvaa. 

Ja samaan aikaan meidän on tuettava jäsenvaltioita kohdennetuin investoinnein ja 
rakenneuudistuksin. En tiedä, kuka olisi parempi tähän tehtävään kuin Elisa Ferreira. 


Arvoisat parlamentin jäsenet 


Viime kuussa 39 ihmistä menetti rekan kontissa henkensä. Sen jälkeen, kun heidät oli salakuljettu 
ainakin neljän EU-maan halki. 


On käsittämättömän traagista, kun vietnamilainen äiti saa Euroopasta tyttäreltään viestin, että 
hänellä ei ole tilaa hengittää. 


Näiden 39 ihmisen takia, heidän vanhempiensa ja ystäviensä takia me kaikki olemme 
yhtä mieltä siitä, että tällaista ei saa enää koskaan tapahtua. 


Ihmiset odottavat EU:n löytävän yhteisiä ratkaisuja yhteiseen muuttoliikehaasteeseen. Tämä aihe 
on jakanut meitä, mutta meidän on päästävä eteenpäin. Tarvitsemme ratkaisuja, jotka ovat kaikkien 
kannalta toimivia. 


Olen antanut tämän tehtävän Margaritis Schinasille ja Ylva Johanssonille. Erilaisine taitoineen ja 
näkemyksineen he muodostavat upean tiimin. 


Arvoisat parlamentin jäsenet, yksi asia on varma: 


Eurooppa tulee aina ottamaan vastaan kansainvälistä suojelua tarvitsevia. On myös 
etujemme mukaista, että ne, jotka tänne jäävät, kotoutuvat yhteiskuntaamme. 


Meidän on kuitenkin varmistettava, että ne, joilla ei ole oikeutta jäädä, palaavat kotiinsa. 

Meidän on tuhottava ihmissalakuljettajien julma rahantekomalli. 

Meidän on uudistettava EU:n turvapaikkajärjestelmä unohtamatta solidaarisuutta ja vastuullisuutta, 
jotka ovat arvojamme. 


Meidän on vahvistettava EU:n ulkorajoja, jotta Schengen-alue saadaan taas toimimaan. Meidän on 
panostettava kumppanuuksiin lähtömaiden kanssa, jotta niiden tilannetta voidaan parantaa ja luoda 
mahdollisuuksia. 


Se ei ole helppoa, mutta muistakaamme Väclav Havelin sanat: koska se on oikein. 
Muuttoliike ei lakkaa — se jatkuu. 


Siksi EU:n, joka on niin ylpeä arvoistaan ja oikeusvaltioperiaatteestaan, on löydettävä 
siihen ratkaisu, joka on sekä humaani että toimiva. Meidän pitäisi pystyä siihen. 


Sama tiimi, Margaritis Schinas ja Ylva Johansson, vastaa myös EU:n sisäisen turvallisuuden 
vahvistamisesta. 


He huolehtivat siitä, että lainvalvontayhteistyöllä voidaan vastata uusiin ja tuleviin uhkiin. He 
varmistavat myös, että Europol, paras rikostentorjuntavälineemme, soveltuu tarkoitukseensa. 


Puhe Euroopan parlamentin täysistunnossa 


Arvoisat parlamentin jäsenet 


Kun asuin lapsena Brysselissä, pikku sisareni kuoli 11-vuotiaana syöpään. Muistan vanhempieni 
äärimmäisen avuttomuuden tunteen - mutta muistan myös lääkärit ja hoitajat, jotka pitivät 
hänestä huolta. 


Meillä kaikilla on samankaltainen tarina — tai ainakin tunnemme jonkun, jolla on. Syöpätapaukset 
lisääntyvät, mutta diagnosointi ja hoito paranevat. 


EU ottaa johtoaseman syövän torjunnassa. 


Ensi vuoden alussa Stella Kyriakides esittää kunnianhimoisen syöväntorjuntasuunnitelman. Hän on 
oikea henkilö huolehtimaan siitä, että EU:n syöväntorjuntasuunnitelma auttaa vähentämään tämän 
sairauden aiheuttamaa kärsimystä. 


Asian ydin on, että EU:n on huolehdittava ihmisille tärkeistä asioista. 
Lastemme ja yhteiskuntamme tulevaisuus on ihmisille tärkeää. 


Kulttuuri ja koulutus luovat yhteyden historian ja tulevaisuuden välille. Se tekee meistä 
ainutlaatuisia. Sielumme, kulttuurimme, moninaisuutemme, perintömme. 


Tiedän, että Mariya Gabrielin kanssa tämä kaikki on hyvissä käsissä. Siksi minulla on ilo ilmoittaa, 
että hänen salkkunsa nimetään uudelleen ja hänestä tulee innovoinnista, tutkimuksesta, 
kulttuurista, koulutuksesta ja nuorisoasioista vastaava komission jäsen. 


Oikeudenmukaisuus ja yhdenvertaisuus sanan kaikissa merkityksissä on ihmisille 
tärkeää. 


Siksi olen antanut Nicolas Schmitille tehtäväksi Euroopan sosiaalisten oikeuksien pilarin 
toteuttamisen ja köyhyyden torjunnan lapsiköyhyydestä lähtien. Hän tulee esittämään puitteet, joilla 
varmistetaan, että kaikilla työntekijöillä on EU:ssa kohtuullinen vähimmäispalkka. 


Ja Helena Dalli on osaaja, jota tarvitsemme murtamaan lasikatot, esteet, jotka pidättelevät ihmisiä 
sen vuoksi, keitä he ovat, mihin he uskovat ja ketä he rakastavat. 
Nuo esteet on kaadettava! Piste. 


Ihmiset pitävät tärkeinä oikeuksiaan, arvojaan ja vapauksiaan. 


Oikeusvaltioperiaate on EU:n perusta, siitä emme voi tinkiä. Meidän on huolehdittava, että sitä 
kunnioitetaan ja ylläpidetään kaikkialla, ja että kaikkia maita kohdellaan yhdenvertaisesti. 


Meidän tulee painottaa vuoropuhelua ja ennaltaehkäisyä, mutta emme saa epäröidä tarvittavien 
toimenpiteiden toteuttamisessa. Tarvitsemme kokemusta ja sitoutumista. Véra Jourovä ja Didier 
Reynders ovat tähän juuri oikeat henkilöt. 


Ursula von der Leyen | Euroopan komission valittu puheenjohtaja 


Ihmisille tärkeitä asioita ovat ilma, jota hengitämme, vesi, jota juomme, ruoka, jota 
syömme, ja luonto, jota vaalimme. 


Voimme olla tyytyväisiä, että Virginijus Sinkevičius tulee johtamaan työtä sekä huolehtimaan siitä, 
että rannikkoseudut ja kalastusyhteisöt voivat menestyä. 


Ja meillä on Janusz Wojciechowski, joka huolehtii siitä, että myös maataloustuottajamme voivat 
menestyä sopeutuessaan uusiin realiteetteihin. 


Ilmastoon ja digitalisaatioon liittyvät muutokset vaikuttavat kaikkiin, mutta on varmaa, että 
maatalous tulee edelleenkin olemaan tärkeä osa kulttuuriamme ja tulevaisuuttamme. 


Tarvitsemme kestävän  ”pellolta pöytään” -strategian. Nuorten = viljelijöiden rahoituksen 
turvaamisesta siihen, että EU:n ulkopuolelta tuotavien elintarvikkeiden on oltava Euroopan unionin 
ympäristönormien mukaisia. 


Ihmisille on tärkeää, että he voivat vaikuttaa tulevaisuuteensa. 


Euroopan parlamentin vaaleissa äänestettiin tänä vuonna vilkkaammin kuin kertaakaan 
neljännesvuosisataan. Demokraattinen osallistuminen ei kuitenkaan pääty vaalipäivänä. 


Aiomme tuoda yhteen Euroopan parhaat energiat kaikkialta unionista, kaikista toimielimistä ja 
kaikilta elämänalueilta Euroopan tulevaisuutta käsittelevään konferenssiin. Sen tulisi olla avoin 
kaikille instituutioille ja kansalaisille, ja Euroopan parlamentilla tulisi olla tässä johtava rooli. 
Komission puolelta Dubravka Šuica - kokenut Euroopan parlamentin jäsen — tekee tiivistä 
yhteistyötä kanssanne, jotta siitä tulee menestys. 


Arvoisat parlamentin jäsenet 
Kuten me kaikki tiedämme, yksi jäsenistämme aikoo jättää unionin. 


Ei ole salaisuus, että tulen aina pysymään unionin kannattajana. Tulemme kunnioittamaan 
brittikansalaisten päätöstä. 


Me aiomme työskennellä tiiviisti yhdessä löytääksemme ratkaisuja yhteisiin haasteisiin — erityisesti 
turvallisuusasioissa. Yksi asia on kuitenkin aivan selvä: 


Mitä tulevaisuus tuokin tullessaan, siteitä ja ystävyyttä kansojemme välillä ei voi 
katkaista. 


Arvoisat parlamentin jäsenet 


Kolmenkymmenen vuoden kuluttua toiset arvioivat tällä samalla paikalla meidän työtämme niin 
kuin minä tein puheeni alussa. 


Mitä he meistä sanovat? 


Puhe Euroopan parlamentin täysistunnossa 


Se riippuu siitä, mitä me saamme aikaan yhdessä. Jos teemme työmme hyvin, Euroopasta tulee 
vuonna 2050 maailman ensimmäinen hiilineutraali maanosa. 


Siitä tulee eturivin digitaalinen mahti. Samalla se on edelleen talous, joka on parhaiten onnistunut 
yhdistämään sosiaaliset ja markkinanäkökohdat. Sillä on maailmanlaajuinen johtoasema aikamme 
merkittävien haasteiden ratkaisemisessa. 


Tie on kivinen eikä tehtävä ole helppo. Mutta yhdessä onnistumme. 


Ottakaamme mallia siitä optimismista ja määrätietoisuudesta, joiden avulla rautaesirippu 
kaadettiin 30 vuotta sitten. 


Palatakseni Väclav Haveliin, miljoonat eurooppalaiset tarttuvat toimeen oikean asian puolesta. 


He antavat panoksensa vahvistaakseen omaa yhteisöään. 
He antavat aikaansa hoitamalla vanhuksia tai siivoamalla puistoa. 
He osoittavat mieltään kaduilla - mutta myös muuttavat tapojaan torjuakseen ilmastonmuutosta. 


He haluavat olla suunnannäyttäjiä. 


Myös meidän — parlamentin, neuvoston ja komission — on oltava suunnannäyttäjiä. 


Olen valinnut tiimini tässä hengessä ja tässä hengessä pyydän teiltä tänään luottamustanne. 
Käykäämme työhön, jotta voimme myös 30 vuoden kuluttua sanoa: 


Eläköön Eurooppa, Vive l’Europe, es lebe Europa, long live Europe. 


